Στην ανακοίνωσή της, SEC (90) 1661 τελικό, της 6ης Σεπτεμβρίου 1990, η Επιτροπή ενημέρωσε το Συμβούλιο για την πρόθεσή της να υπογράψει τις προαναφερόμενες ρυθμίσεις. Στις 7 Σεπτεμβρίου 1990, ο αντιπρόεδρος Filippo M. Pandolfi και ο δρ David Allan Bromley, βοηθός του προέδρου George H.W. Bush για θέματα επιστήμης και τεχνολογίας, υπέγραψε το έγγραφο για τη σύσταση ειδικής ομάδας με θητεία πέντε ετών. Έκτοτε οι ρυθμίσεις ανανεώθηκαν τρεις φορές, το 1996, το 2001 και το 2006.

Οι ρυθμίσεις για την ειδική ομάδα αφορούν διάφορες μορφές ανταλλαγής πληροφοριών και συντονισμού σχετικά με τις επιστημονικές πτυχές της βιοτεχνολογικής έρευνας. Επί σειρά ετών η ειδική ομάδα διαδραμάτισε πρωταρχικό ρόλο στην καθιέρωση ενός ποικίλου φάσματος νεοεμφανιζόμενων επιστημονικών πεδίων, στα οποία συμπεριλαμβάνονται η βιολογία συστημάτων, η γονιδιωματική θαλάσσιων οργανισμών, οι εφαρμογές της βιοτεχνολογίας στη βιώσιμη ενέργεια και η συνθετική βιολογία. Εξετάστηκαν επίσης σημαντικά κοινωνικά προβλήματα, όπως οι νεοεμφανιζόμενες λοιμώδεις νόσοι, η διατροφή, η παχυσαρκία, η βιοτεχνολογία απορρύπανσης, καθώς και η βιοηθική, ο ρόλος των γυναικών στην επιστήμη και η δημόσια εικόνα της βιοτεχνολογίας.

Τον Ιούνιο του 2010, η ειδική ομάδα γιόρτασε την 20ή επέτειο από την ίδρυσή της με μια διάσκεψη υψηλού επιπέδου με τίτλο «Η βιοτεχνολογική έρευνα σε έναν σύνθετο κόσμο», η οποία διοργανώθηκε υπό την αιγίδα της ισπανικής προεδρίας της ΕΕ. Η κοινή δημοσίευση[1] της Ευρωπαϊκής Επιτροπής και της κυβέρνησης των ΗΠΑ τονίζει τον ρόλο της ειδικής ομάδας ΕΕ-ΗΠΑ για τη συνεργασία ερευνητών από τις δύο πλευρές του Ατλαντικού με σκοπό να προβλέψουν σήμερα τις ανάγκες της μελλοντικής επιστήμης.

Η ανάγκη διατλαντικής συνεργασίας σε αυτό το μοναδικό φόρουμ στο εγγύς μέλλον δεν εμφανίζει σημάδια κόπωσης, και οι δραστηριότητες της ειδικής ομάδας για τη βιοτεχνολογική έρευνα μπορούν να γίνουν ακόμη σημαντικότερες. Το στρατηγικό σχέδιο για το έργο της ειδικής ομάδας την επόμενη πενταετία περιλαμβάνει μια σειρά δραστηριοτήτων σε πλαίσιο συνεργασίας επί σημαντικών επιστημονικών πεδίων όπως η συνθετική βιολογία, η γονιδιωματική θαλάσσιων οργανισμών, η περιβαλλοντική βιοτεχνολογία, η υγεία των ζώων, τα βιώσιμα βιολογικά προϊόντα και η βιοτεχνολογία φυτών, καθώς και η βιοπληροφορική.

Για τους λόγους αυτούς, η Επιτροπή προτίθεται να ανανεώσει για τέταρτη φορά τις ρυθμίσεις μεταξύ της Ευρωπαϊκής Επιτροπής και της Υπηρεσίας Επιστημονικής και Τεχνολογικής Πολιτικής των Ηνωμένων Πολιτειών της Αμερικής.

Η Επιτροπή θα ενημερώσει το Συμβούλιο και το Ευρωπαϊκό Κοινοβούλιο για την ουσιαστική ανανέωση και το μελλοντικό έργο που θα διεξαχθεί στο πλαίσιο της προτεινόμενης ανανέωσης.

ΠΑΡΑΡΤΗΜΑ

ΕΚΤΕΛΕΣΤΙΚΕΣ ΡΥΘΜΙΣΕΙΣ ΜΕΤΑΞΥ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΚΑΙ ΤΗΣ ΥΠΗΡΕΣΙΑΣ ΕΠΙΣΤΗΜΟΝΙΚΗΣ ΚΑΙ ΤΕΧΝΟΛΟΓΙΚΗΣ ΠΟΛΙΤΙΚΗΣ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ

ΓΙΑ ΤΗΝ ΕΙΔΙΚΗ ΟΜΑΔΑ ΗΠΑ-ΕΕ ΓΙΑ ΤΗΝ ΕΡΕΥΝΑ ΣΤΗ ΒΙΟΤΕΧΝΟΛΟΓΙΑ

Η Υπηρεσία Επιστημονικής και Τεχνολογικής Πολιτικής των Ηνωμένων Πολιτειών της Αμερικής και η Ευρωπαϊκή Επιτροπή (εφεξής «τα μέρη»):

Ενεργώντας σύμφωνα με τη συμφωνία επιστημονικής και τεχνολογικής συνεργασίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας, η οποία υπεγράφη στην Ουάσιγκτον στις 5 Δεκεμβρίου 1997, όπως παρατάθηκε και τροποποιήθηκε (εφεξής «η συμφωνία»), και

Με βάση τις διοικητικές ρυθμίσες μεταξύ της Ευρωπαϊκής Επιτροπής και της κυβέρνησης των Ηνωμένων Πολιτειών της Αμερικής για την ειδική ομάδα ΕΕ-ΗΠΑ για την έρευνα στη βιοτεχνολογία, οι οποίες υπεγράφησαν στις 7 Σεπτεμβρίου 1990 και ανανεώθηκαν το 1996, το 2001 και το 2006 (εφεξής «οι ρυθμίσεις»),

Συμφώνησαν τα κάτωθι:

Σκοπός

Οι παρούσες εκτελεστικές ρυθμίσεις συνιστούν ανανέωση των ρυθμίσεων και θεσπίζονται ως εκτελεστικές ρυθμίσεις σύμφωνα με το άρθρο 5 της συμφωνίας. Οι παρούσες εκτελεστικές ρυθμίσεις αποσκοπούν να διασφαλίσουν τη συμβατότητα με τις διατάξεις της συμφωνίας.

Σκοπός της ειδικής ομάδας ΕΕ-ΗΠΑ για την έρευνα στη βιοτεχνολογία είναι η ενίσχυση της αμοιβαίας κατανόησης των δραστηριοτήτων και προγραμμάτων της ΕΕ και των ΗΠΑ σχετικά με τη βιοτεχνολογική έρευνα. Σε αυτό το πλαίσιο, η ειδική ομάδα έχει σκοπό να λειτουργήσει ως μηχανισμός ανταλλαγής πληροφοριών και συντονισμού σχετικά με τις επιστημονικές πτυχές της βιοτεχνολογίας και της έρευνας σε άλλους επιστημονικούς κλάδους που στηρίζουν την ανάπτυξη της βιοτεχνολογίας.

Καθήκοντα

Η ειδική ομάδα ΕΕ-ΗΠΑ για την έρευνα στη βιοτεχνολογία οφείλει:

- να επανεξετάζει τα προγράμματα έρευνας και ανάπτυξης στο πεδίο της βιοτεχνολογίας, καθώς και σε άλλα συναφή επιστημονικά πεδία·

- να διευκολύνει την επικοινωνία και τη συνεργασία στο πεδίο της βιοτεχνολογικής έρευνας·

- να οργανώνει κοινά συνέδρια, συναντήσεις εργασίας και άλλες δραστηριότητες ανταλλαγής μη εμπιστευτικών πληροφοριών επί θεμάτων ύψιστης προτεραιότητας αμοιβαίου ενδιαφέροντος σχετικά με τη βιοτεχνολογική έρευνα·

- να μελετά από κοινού πιθανές δραστηριότητες ενημέρωσης του κοινού για τη βιοτεχνολογία·

- να εντοπίζει και να προσδιορίζει τις ανάγκες της έρευνας προκειμένου να προωθήσει την ασφαλή ανάπτυξη της βιοτεχνολογίας·

- να αντιμετωπίζει ειδικά προγραμματικά και επιχειρησιακά επιστημονικά θέματα τα οποία επηρεάζουν την ανάπτυξη της βιοτεχνολογικής έρευνας· και

- να υποβάλλει επισκοπήσεις, αναλύσεις, συμβουλές και συστάσεις στην Καθοδηγητική Επιτροπή Βιοτεχνολογίας (BSC) της Ευρωπαϊκής Επιτροπής και στο Εθνικό Συμβούλιο Επιστήμης και Τεχνολογίας (NSTC) των Ηνωμένων Πολιτειών.

Δομή

Το σκέλος της ΕΕ της ειδικής ομάδας ΕΕ-ΗΠΑ απαρτίζεται έναν πρόεδρο και εκπροσώπους των ενδιαφερόμενων υπηρεσιών της Επιτροπής.

Το σκέλος των ΗΠΑ απαρτίζεται από επιλεγμένα μέλη των κυβερνητικών υπηρεσιών των ΗΠΑ που ενδιαφέρονται για τη βιοτεχνολογική έρευνα. Οι διορισμοί για το σκέλος των ΗΠΑ, και ο πρόεδρος για την πλευρά των Ηνωμένων Πολιτειών γίνονται από τον Διευθυντή της Υπηρεσίας Επιστημονικής και Τεχνολογικής Πολιτικής (OSTP).

Το αξίωμα του προέδρου της ειδικής ομάδας ασκούν εκ περιτροπής σε ετήσια βάση ο πρόεδρος του σκέλους της ΕΕ και ο πρόεδρος του σκέλους των ΗΠΑ.

Η συμμετοχή στις υποεπιτροπές και στις ομάδες εργασίας της ειδικής ομάδας δεν περιορίζεται στους μόνιμους εκπροσώπους της ειδικής ομάδας, αλλά καθορίζεται κατά την κρίση των προέδρων αμφοτέρων των μερών.

Οι εργασίες της ειδικής ομάδας συντονίζονται από έναν εκτελεστικό γραμματέα για την Ευρωπαϊκή Επιτροπή και έναν εκτελεστικό γραμματέα για τις Ηνωμένες Πολιτείες, οι οποίοι διορίζονται από τους αντίστοιχους προέδρους. Οι πρόεδροι ζητούν, εφόσον χρειάζεται, πρόσθετο βοηθητικό προσωπικό από τις Γενικές Διευθύνσεις και υπηρεσίες που εκπροσωπούνται στην ειδική ομάδα.

Αρμοδιότητες προέδρων

Οι αρμοδιότητες των προέδρων είναι:

- η κατάρτιση ετήσιου προγράμματος εργασίας, όπου συμπεριλαμβάνονται τα προς συζήτηση θέματα, οι προς ανταλλαγή πληροφορίες και οι κοινές δραστηριότητες που πρέπει να προγραμματιστούν·

- η πραγματοποίηση τακτικών συνεδριάσεων (τουλάχιστον μία ανά έτος) της ειδικής ομάδας·

- η έγκριση της σύστασης, διατήρησης ή παύσης των υποεπιτροπών και των ομάδων εργασίας που είναι αναγκαίες για την επίτευξη των σκοπών του ετήσιου προγράμματος εργασίας· και

- η εκπόνηση και υποβολή έκθεσης στην BSC και στην OSTP μετά τη λήξη των συνεδριάσεων της ειδικής ομάδας.

Χρηματοδότηση

Κάθε μέρος αναλαμβάνει το αντίστοιχο κόστος συμμετοχής των εκπροσώπων του σε όλες τις συνεδριάσεις και εργασίες της ειδικής ομάδας.

Λοιπές διατάξεις

Η ειδική ομάδα δεν πραγματεύεται εμπιστευτικές επιχειρηματικές πληροφορίες, ούτε αναλαμβάνει δραστηριότητες που παράγουν πνευματική ιδιοκτησία.

Διεπαφή με τον ιδιωτικό τομέα

Κατά την κρίση των προέδρων, η ειδική ομάδα επιτρέπεται να ζητήσει ειδικές συμβουλές από διάφορα μη κυβερνητικά πρόσωπα. Κατόπιν αιτήματος των προέδρων, τα μη κυβερνητικά πρόσωπα επιτρέπεται να συμμετέχουν στις συνεδριάσεις και σε άλλες δραστηριότητες της ειδικής ομάδας.

Τεκμηρίωση

Η ημερήσια διάταξη και τα πρακτικά των συνεδριάσεων της ειδικής ομάδας καταρτίζονται και διανέμονται από τους εκτελεστικούς γραμματείς στα μέλη της ειδικής ομάδας και, με την έκριση των προέδρων, σε άλλα ενδιαφερόμενα πρόσωπα κατόπιν σχετικού αιτήματος. Τα πρακτικά των συναντήσεων εργασίας και των επιστημονικών συνεδριάσεων της ειδικής ομάδας δημοσιοποιούνται.

Διάρκεια

Οι παρούσες εκτελεστικές ρυθμίσεις αρχίζουν να ισχύουν από την υπογραφή τους από τα δύο μέρη. Παραμένουν σε ισχύ για όσο διάστημα ισχύει η συμφωνία ή έως ότου ένα μέρος παύσει τη συμμετοχή του εν λόγω ρυθμίσεις. Εάν ένα μέρος σκοπεύει να παύσει τη συμμετοχή του στις παρούσες ρυθμίσεις, οφείλει να αποστείλει προειδοποίηση 90 ημέρες πριν την υλοποίηση της πρόθεσής του στο άλλο μέρος.

ΓΙΑ ΤΗΝ ΕΥΡΩΠΑΪΚΗ ΓΙΑ ΤΗΝ ΥΠΗΡΕΣΙΑ ΕΠΙΣΤΗΜΟΝΙΚΗΣ ΕΠΙΤΡΟΠΗ: ΚΑΙ ΤΕΧΝΟΛΟΓΙΚΗΣ ΠΟΛΙΤΙΚΗΣ

ΤΩΝ ΗΝΩΜΕΝΩΝ ΠΟΛΙΤΕΙΩΝ

ΤΗΣ ΑΜΕΡΙΚΗΣ:

Ημερομηνία: Ημερομηνία:

[1] «The US-EC Task Force on Biotechnology Research 1990-2010: Biotechnology Research for a Complex World.» (Ειδική ομάδα ΗΠΑ-ΕΕ για την έρευνα στη βιοτεχνολογία, 1990-2010: η βιοτεχνολογική έρευνα σε έναν σύνθετο κόσμο.»